b'\n_START_ARTICLE_\nCalf\n_START_SECTION_\nHistoria\n_START_PARAGRAPH_\n13-vuotiaat kaverukset Antti, Jyri ja Samuli perustivat Calf-nimisen yhtyeen vuonna 1998, ala-asteen p\xc3\xa4\xc3\xa4ttyess\xc3\xa4. Yhtyeen nimi l\xc3\xb6ytyi sanakirjasta \xe2\x80\x93 sen piti olla nelikirjaiminen kuten suosikkiyhtye Blurilla ja samasta syyst\xc3\xa4 nimen piti my\xc3\xb6s alkaa vierasper\xc3\xa4isell\xc3\xa4 kirjaimella. Yl\xc3\xa4asteik\xc3\xa4isin\xc3\xa4 pojat s\xc3\xa4velsiv\xc3\xa4t omia kappaleitaan ja harjoittelivat koulun musiikkiluokassa v\xc3\xa4litunneilla ja koulun j\xc3\xa4lkeen. Yhdeks\xc3\xa4nnen luokan alkaessa yhtye oli ottanut mukaansa Samulin serkun Sakarin kosketinsoittimiin ja esiintynyt Vernissan ja Glorian kaltaisissa paikoissa, sek\xc3\xa4 Nuori Osaaja -kilpailun voiton j\xc3\xa4lkeen jopa olympiastadionilla Young Aid 2000 -tapahtumassa._NEWLINE_Vuoden 2003 alussa Sakari p\xc3\xa4\xc3\xa4tti j\xc3\xa4tt\xc3\xa4\xc3\xa4 yhtyeen, ja Calf oli j\xc3\xa4lleen kolmihenkinen. Pojat aloittivat uuden kosketinsoittajan etsimisen ja lopulta oikea henkil\xc3\xb6 l\xc3\xb6ytyi Vaskivuoren lukion vanhojen tanssien jatkoilta. Katja oli rinnakkaisluokkalainen tytt\xc3\xb6, jonka Samuli tiesi harrastavan pianonsoittoa. Nopean keskustelun j\xc3\xa4lkeen Katja sanoi olevansa valmis liittym\xc3\xa4\xc3\xa4n yhtyeeseen. Muutamaa kuukautta my\xc3\xb6hemmin Calfin uusi kokoonpano tuli toiseksi \xc3\x84\xc3\xa4ni ja vimma -kilpailussa ja aloitti uuden demon \xc3\xa4\xc3\xa4nitykset._NEWLINE_Vuoden 2004 toukokuussa ilmestyi omakustanteena julkaistu S\xc3\xa4teet-EP, jota k\xc3\xa4ytettiin paljolti demomateriaalina levy-yhti\xc3\xb6ille ja jonka tiimoilta yhtye keikkaili paljon p\xc3\xa4\xc3\xa4kaupunkiseudulla. Hein\xc3\xa4kuussa 2004 muusikko ja tuottaja Lauri J\xc3\xa4rvilehto ja Kemopetrol-yhtyeen kosketinsoittaja ja s\xc3\xa4velt\xc3\xa4j\xc3\xa4 Kalle Koivisto n\xc3\xa4kiv\xc3\xa4t Calfin esiintym\xc3\xa4ss\xc3\xa4 Semifinalissa, mihin he olivat tulleet katsomaan Calfin j\xc3\xa4lkeen esiintynytt\xc3\xa4 yhtyett\xc3\xa4. He kuitenkin innostuivat Calfista niin paljon, ett\xc3\xa4 ilmoittivat haluavansa tuottaa heid\xc3\xa4n levyns\xc3\xa4. Vuoden 2004 lopussa yhtye teki ensimm\xc3\xa4isi\xc3\xa4 ulkomaankeikkojaan viisip\xc3\xa4iv\xc3\xa4isell\xc3\xa4 matkalla Puolaan._NEWLINE_Vuonna 2005 levy-yhti\xc3\xb6t alkoivat kiinnostua yhtyeest\xc3\xa4, ja monien neuvotteluiden ja demojen vaihteluiden j\xc3\xa4lkeen Calf solmi levytyssopimuksen Elements Musicin kanssa ja aloitti debyyttilevyns\xc3\xa4 \xc3\xa4\xc3\xa4nitykset yhdess\xc3\xa4 Kalle Koiviston ja Lauri J\xc3\xa4rvilehdon sek\xc3\xa4 \xc3\xa4\xc3\xa4nitt\xc3\xa4j\xc3\xa4 Kari Huikurin kanssa._NEWLINE_Calf oli mukana marraskuussa 2007 julkaistulla Leevi and the Leavings -tribuuttialbumilla Melkein vieraissa, jolla se esitti kappaleen \xe2\x80\x9dRaparperitaivas\xe2\x80\x9d. Yhtye j\xc3\xa4i samassa yhteydess\xc3\xa4 keikkatauolle.\n_START_SECTION_\nVaikutteet\n_START_PARAGRAPH_\nCalfin musiikissa kuuluu vaikutteita muun muassa suomirockista ja brittipopista. Yhtyeen j\xc3\xa4senten mukaan heid\xc3\xa4n lempiartisteihinsa kuuluvat muun muassa The Beatles, U2, Duran Duran, Coldplay, Blur, Oasis, Eppu Normaali ja Egotrippi.\n_START_SECTION_\nKeikat\n_START_PARAGRAPH_\nCalf on tehnyt historiansa aikana noin sata keikkaa ja keikkaillut muun muassa Stellan, Liekin, PMMP:n ja Smakin kanssa.'